Jeg kom til at tænke på, hvor vigtigt det er at glæde sit indre barn. Og da jeg holder meget af Dyrehaven og af Bakken, som åbnede i går, spurgte jeg Monsieur, om vi skulle tage en tur til Klampenborg i det dejlige vejr. Det var han helt med på, og om dagen er der jo ikke er så meget larm. Turen begyndte ved kapervognene tæt ved Den Gule Cottage, og her er lidt indtryk fra vores dag. Der var meget nyt, som jeg ikke har set før, blandt andet en gammel London-bus, der er lavet om til en café. Vi kommer igen, når bøgen springer ud.
@ Madame kl. 16:34
Det er sjovt at se et egern drikke vand af fuglenes badekar – kun få sekunder varer det, så er den oppe i træerne igen, hvor den føler sig mere sikker.
Denne bogfinke fik en tur gennem app’en iPhoto og ligner nu nærmest en akvarel.
Der var god plads på restauranten, som er meget smukt indrettet. Man bestiller sin mad via en lille computer på bordet, men det virkede ikke efter hensigten, og jeg tror, det skyldtes, at de to tjenere ikke var helt fortrolige med systemet. De talte i øvrigt ikke dansk, hvad der ikke gjorde bestillingen nemmere.
Men maden var god uden dog at hæve sig så højt op, som jeg havde ventet. Jeg fik en bønnesalat med rosmarinbagte cherrytomater og avokadosalsa og til dessert en raw hindbær-cheesecake. Da vi havde spist gik vi en lang tur i det dejlige vejr og var omkring Nyhavn, Skuespilhuset, Amalienborg, Langelinie og Den lille Havfrue, inden vi sluttede ved Kastellet. Jeg vil vende tilbage med billeder fra vores meget smukke tur, hvor Jens var guide, en af de næste dage.
Her i weekenden har jeg kun én ting i hovedet, og det er vores blogtræf i morgen. Jeg glæder mig - meget! Vi skal prøve en ny restaurant, og jeg får mødt bloggere, som jeg ikke har truffet før. Der har været nogle afmeldinger, men vi bliver 14. Næste gang håber jeg, at en anden har lyst til at stå for et blogtræf. Er der nogen, der har lyst? Hvis der ikke er, vil foreslå, det bliver en picnic på Frilandsmuseet lige som sidste sommer.
Jeg vil ønske jer, der ikke skal med, en rigtig god weekend! Husk at sommertiden begynder i nat.
@ Madame kl. 16:15
Jeg har netop læst Susanne Krages selvbiografiske bog ’Natsværmer – et liv blandt kunstnere og kakaduer’ og er fløjet gennem siderne, fordi bogen er utrolig velskrevet og spændende. Hendes navn kendte jeg, fordi hun har været gift med Henrik Stangerup, som jeg har læst et par bøger af. Susanne Krage har levet et liv, som det er de færreste forundt og har taget turen fra Kakadu Bar til Elsa Gress’ kunstnerkollektiv, og hun har blandt andet været gogo-danser, Lommer-pige, været med i film og har været hyret til en date med shahen af Iran. Tiden som luksus-escortpige, ombejlet af Københavns kulturelle elite, har hun for længst lagt bag sig og har i mange år været en anerkendt billedkunstner.
Første del af bogen handler om hendes barndom og første ungdom og fødslen af datteren Josefine, da hun kun var 18 år. Det er fortalt med en vemod, som man næsten fysisk kan mærke. Farens upædagogiske og ukærlige opførsel gør ondt. Så følger et livsafsnit af en anden art, hvor jeg var målløs og tænkte, at det var da utroligt, så ærlig hun er om sit liv som luksus-escortpige. Men det gjorde alligevel ikke rigtigt indtryk på mig, selv om det er farverigt.
Men mødet med hendes senere mand, Henrik Stangerup, og deres forelskelse er meget smukt beskrevet – og tiden i kunstnerkollektivet hos Elsa Gress på Møn - også selv om deres forhold ender i en katastrofe.
Kedelig er bogen i hvert fald ikke, og jeg læste den stort set i ét hug! Susanne Krage har en flot hjemmeside, hvor man bl.a. kan se nogle af hendes billeder.
Lige nu er 16 tilmeldt. Hvis flere har lyst til at være med, eller nogen ved, de ikke vil med alligevel, så vær sød at give mig besked nu.
Firefly ligger over for Torvehallerne lige ved Nørreport Station - Frederiksborggade 26.
Indtil videre bliver vi: Jens, Nina med mand og to børn, Pia, Kari, Donald, Ellen, Jeanette og Finn, Bente og Niels, Anette og Madame og Monsieur.
Jeg har fundet et kranium I haven og gad nok vide, hvilken gnaver det kan være! Er der nogen af jer, der har et bud?